Forslag til RÅDETS AFGØRELSE om undertegnelse af Stockholm-konventionen om persistente organiske miljøgifte på Det Europæiske Fællesskabs vegne

(forelagt af Kommissionen)

BEGRUNDELSE

(1) Det Europæiske Fællesskab undertegnede den 24. juni 1998 i Århus protokollen om persistente organiske miljøgifte under Genève-konventionen om langtrækkende grænseoverskridende luftforurening (CLRTAP) besluttet inden for rammerne af FN's Økonomiske Kommission for Europa (UN-ECE). Denne beslutning omfatter i øjeblikket 16 persistente organiske miljøgifte.

(2) Rådet bemyndigede den 20. december 1998 Kommissionen til på Fællesskabets vegne og i overensstemmelse med forhandlingsdirektiver at deltage i forhandlingerne om et globalt, bindende instrument om persistente organiske miljøgifte i FN's miljøprograms (UNEP) regi. Under disse forhandlinger opnåede Fællesskabet alle de væsentlige målsætninger i disse forhandlingsdirektiver og i de efterfølgende Rådskonklusioner, navnlig af 7. november 2000.

(3) Teksten i Stockholm-konventionen om persistente organiske miljøgifte blev færdiggjort i Johannesburg den 10. december 2000 under det femte møde afholdt af Den Internationale Forhandlingskomité om et internationalt retligt bindende instrument til at gennemføre en international indsats vedrørende persistente organiske miljøgifte.

(4) Konventionen vedtages og er rede til undertegnelse i Stockholm under konferencen af befuldmægtigede den 22. - 23. maj 2001.

(5) Hovedformålet med Stockholm-konventionen om persistente organiske miljøgifte er eliminering af tilsigtet fremstilling af persistente organiske miljøgifte og løbende minimering eller, hvor dette er muligt, eliminering af de persistente organiske miljøgifte, som er utilsigtede biprodukter. Et sådant mål kræver strenge forpligtelser vedrørende produktion og anvendelse suppleret af handelskontrolforanstaltninger.

(6) Stockholm-konventionen om persistente organiske miljøgifte danner en ramme, som bygger på forsigtighedsprincippet, med henblik på at sikre sikker eliminering/løbende minimering af de 12 prioriterede persistente organiske miljøgifte, som også er omfattet af Århus protokollen UN-ECE om persistente organiske miljøgifte. I fremtiden gør den også aftaleparterne i stand til at identificere andre emner, der skal gøres til genstand for international handling, ved at anvende etablerede kriterier med henblik på at forebygge og eliminere deres skadelige virkning på menneskets sundhed og miljøet.

(7) Fællesskabets miljøpolitik skal bidrage til at forfølge målsætningerne om at forebygge, beskytte og forbedre miljøkvaliteten, beskytte menneskers sundhed og miljøet og fremme foranstaltninger til løsning af regionale og globale miljøproblemer. Artikel 174, stk. 4, bemyndiger Fællesskabet til at forhandle og afslutte internationale aftaler under dets kompetenceområde i relation til miljøspørgsmål.

(8) Fællesskabet har endvidere enekompetence vedrørende visse emner, der er dækket af konventionen. Disse omfatter foranstaltninger om handelskontrol af kemikalier og affald som er omfattet af den fælles handelspolitik jævnfør traktatens artikel 133. Fællesskabet har endvidere kompetence for forhold vedrørende forbud og/eller restriktion af farlige stoffer og eliminering/nedskæring af emissioner.

(9) Afgørelse om undertegnelsen bør derfor bygge på både 174, stk. 4, og artikel 133 forbundet med artikel 300, stk. 2, første sætning, første underafsnit.

(10) Kommissionen mener, at Det Europæiske Fællesskab ved at undertegne konventionen om persistente organiske miljøgifte hurtigst muligt i maj i Stockholm ikke blot godkender Konventionens endelige tekst, men også giver et vigtigt politisk signal til andre lande om, at undertegnelse og ratificering af konventionen bør være en absolut prioritet.

(11) Dette taler sammen med princippet om Fællesskabets ensartede internationale fremtræden til fordel for samtidige undertegnelse og eventuel deponering af instrumenter til henholdsvis godkendelse eller ratificering af Fællesskabet og dets medlemsstater.

(12) Det er i betragtning af ovenstående passende for Fællesskabet at undertegne konventionen om persistente organiske miljøgifte på konferencen af befuldmægtigede i Stockholm i maj 2001 med forbehold af indgåelse.

(13) Kommissionen anmoder derfor Rådet om at bemyndige formanden til at udpege de personer, der har beføjelse til at undertegne Stockholm-konventionen om persistente organiske miljøgifte på Fællesskabets vegne, og at give dem de nødvendige beføjelser.

(13)

Forslag til RÅDETS AFGØRELSE om undertegnelse af Stockholm-konventionen om persistente organiske miljøgifte på Det Europæiske Fællesskabs vegne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 174, stk. 4, sammen med artikel 300, stk. 2, første sætning i første underafsnit,

under henvisning til forslag fra Kommissionen [1], og

[1] EFT C ..., ..., s. ...

ud fra følgende betragtninger:

(1) Fællesskabets miljøpolitik skal bidrage til at forfølge målsætningerne om at forebygge, beskytte og forbedre miljøkvaliteten, beskytte menneskers sundhed og miljøet og fremme foranstaltninger til løsning af regionale og globale miljøproblemer. Artikel 174, stk. 4, bemyndiger Fællesskabet til at forhandle og afslutte internationale aftaler under dets kompetenceområde i relation til miljøspørgsmål.

(2) Kommissionen blev i 1998 bemyndiget til at forhandle på Fællesskabets vegne og deltog sammen med medlemsstaterne i forhandlingerne om en konvention om persistente organiske miljøgifte.

(3) Konventionens tekst blev færdiggjort i Johannesburg den 10. december 2000.

(4) Konventionen danner en ramme, der bygger på forsigtighedsprincippet, med henblik på at sikre sikker eliminering/løbende minimering af de første 12 prioriterede persistente organiske miljøgifte.

(5) Konventionen vil i fremtiden sætte aftaleparterne i stand til at identificere andre emner, der skal gøres til genstand for international handling, ved anvendelse af etablerede kriterier for at forhindre og minimere deres skadelige påvirkning af menneskers sundhed og af miljøet.

(6) Konventionen vedtages og er rede til undertegnelse af staterne og regionale økonomiske integreringsorganisationer under en konference af befuldmægtigede i Stockholm den 22. og 23. maj 2001.

(7) Princippet om Fællesskabets enige internationale fremtræden taler til fordel for Fællesskabets og dets medlemsstaters samtidige undertegnelse og eventuelle deponering af henholdsvis ratificerings- eller godkendelses instrumenter.

(8) Det er passende, at konventionen om persistente organiske miljøgifte undertegnes på Fællesskabets vegne under konferencen af befuldmægtigede i Stockholm med forbehold af indgåelse.

TRUFFET FØLGENDE AFGØRELSE:

Eneste artikel

Rådets formand bemyndiges herved til at udpege den eller de personer, der er beføjet til på Det Europæiske Fællesskabs vegne, med forbehold for efterfølgende afgørelse på et senere tidspunkt, at undertegne Stockholm-konventionen om persistente organiske miljøgifte og at give denne eller disse personer de dertil nødvendige beføjelser.

Udfærdiget, den

På Rådets vegne

Formand